O‘zbekistondagi mahalliy kengashlar o‘z devoniga ega bo‘ladi

Oliy Majlis Qonunchilik palatasining 21-avgust, juma kuni bo‘lib o‘tgan navbatdagi majlisida “Xalq deputatlari kengashlari faoliyati takomillashtirilishi munosabati bilan O‘zbekiston Respublikasining ayrim qonun hujjatlariga o‘zgartishlar kiritish to‘g‘risida”gi qonunning loyihasi ko‘rib chiqildi. Bu haqda quyi palata matbuot xizmati xabar berdi.
Loyiha bilan xalq deputatlari viloyat, tuman, shahar kengashi faoliyatiga tashkiliy, texnikaviy va boshqa xizmatlar ko‘rsatish vazifasini endilikda xalq deputatlari kengashi kotibiyati zimmasiga yuklash nazarda tutilmoqda. Kotibiyat yuridik shaxs hisoblanib, uning faoliyati tegishli mahalliy budjet hisobidan moliyalashtiriladi.
Deputatlarning qayd etishicha, xalq deputatlari viloyat, tuman va shahar kengashlari faoliyatiga bevosita ko‘maklashuvchi tuzilmani tashkil qilish orqali hokimliklarning apparati zimmasidan o‘ziga xos bo‘lmagan vazifalar soqit qilinadi.
“So‘nggi yillarda mahalliy kengashlarning nazorat faoliyatini kuchaytirishga qaratilgan huquqiy asoslar yaratilib, hokim, uning o‘rinbosarlari, prokuratura, adliya, ichki ishlar va sog‘liqni saqlash idoralari rahbarlarining tegishli kengashlar oldida hisobdorligi qonunlarda belgilab qo‘yilgan bo‘lsa-da, bu ishlar amalga oshirilishini tashkil etish, kengashlar faoliyati uyg‘un kechishi uchun shart-sharoitlar yaratish kutilgan darajada emasdi. Bunga esa xalq deputatlari kengashlarining tashkiliy faoliyatiga ko‘maklashuvchi bo‘linmaning mavjud emasligi, mazkur vazifa hokimliklarning apparati (Tashkiliy-nazorat guruhlari) ixtiyoriga tashlab qo‘yilgandi”, — deyiladi xabarda.
Majlisda qonun loyihasi deputatlar tomonidan qabul qilingan va Senatga yuboriladigan bo‘lgan.
 O‘zbekistonda nizolarni sudgacha hal qilish bo‘yicha apellyatsiya kengashlari tashkil etiladi